Fotos: Drie dood in ongeluk, bier geplunderDrie mense is dood en ŉ vragmotor wat bier vervoer, geplunder nadat verskeie motors Saterdag in ŉ ongeluk op die N2 in KwaZulu-Natal betrokke was. IPSS Medical Rescue het Saterdag gereageer op noodoproepe oor die ongeluk tussen Stanger en Zinkwazi naby die KwaZulu-Natalse kus. Verskeie voertuie, waaronder ŉ biervragmotor, was in die ongeluk betrokke. Volgens Arrive Alive het paramedici vier pasiënte op die toneel behandel, van wie twee in ŉ kritieke toestand was en nog twee ernstige beserings opgedoen het. Drie mense is op die toneel dood verklaar. “Lede van IPSS Medical Rescue en ander nooddienste probeer die toneel opruim, maar hul pogings word belemmer deur plunderaars wat die afleweringsvoertuig van sy vrag besteel,” het nooddienswerkers Saterdag gesê. Dit lyk of die ongeluk gebeur het toe een voertuig verskeie ander probeer verbysteek het, waartydens die bestuurder beheer oor die voertuig verloor en teen die vragmotor vasgery het. Die ongeluk het veroorsaak dat verkeer aan weerskante van die snelweg opgehoop het.